**Възможности за определяне на делегирани бюджети по сектори**

На 14.08.2025 г. в Министерство на земеделието и храните бе проведена среща на Тематична работна група за обсъждане на предложения на Управляващият орган на Стратегическия план за развитие на земеделието и селските райони (СПРЗСР) 2023-2027 г. за критерии за оценка по интервенции II.Г.1 „Инвестиции в земеделските стопанства“, II.Г.1.1. „Инвестиции в земеделските стопанства насочени към опазване на компонентите на околната среда“, II.Г.2 „Инвестиции за преработка на селскостопански продукти“ и II.Г.2.1 „ Инвестиции за преработка на селскостопански продукти, насочени към опазване на компонентите на околната среда“.

По време на обсъжданията от Национална асоциация на зърнопроизводителите беше направено мотивирано предложение по тези интервенции да бъде обособен делегиран бюджет в рамките на всеки прием, който да е изцяло насочен към земеделски производители, отглеждащи земеделски култури и/или животни, попадащи извън обхвата на определените като приоритетни сектори, както и делегиран бюджет за преработка на суровини от неприоритетни сектори.

По време на проведената дискусия УО пое ангажимент да представи на членовете на Комитета по наблюдение на СПРЗСР анализ, въз основа на който да бъде взето решение относно размера на делегираните бюджети за приоритетни/неприоритетни сектори по всяка една от четирите интервенции, свързани с инвестиции в производство и преработка на селскостопански продукти.

1. **Инвестиции в производство на селскостопански продукти**

В рамките на проведените през **2015 и 2016 година** приеми по мярката в приоритетен сектор са подадени над 4 000 броя заявления за подпомагане, от които одобрени със сключени договори са близо 1 500 бр. или 36% от подадените проекти в този сектор. Извън приоритетен сектор подадените проекти са 2 360 бр., одобрени са едва 146 бр. или 6% от тях.

В процеса на изпълнение се анулират/прекратяват значителен брой договори на кандидати от приоритетни сектори, освобождава се финансов ресурс и вследствие на това се предоставя възможност за сключване на договори с кандидати извън приоритетните сектори. По този начин процентът на сключените договори с кандидати извън приоритетните сектори се увеличава до 39%, но това се случва в рамките на дълъг период от време след подаване на заявленията, в който период всички документи, обосноваващи ефективността и целесъобразността на инвестициите (офертите, бизнес планове и др.) не са актуални.

През **2021 г.** процедура чрез подбор на проектни предложения № BG06RDNP001-4.012 по подмярка 4.1 „Инвестиции в земеделски стопанства“ стартира с общ бюджет за разпределение в размер на 422 218 104,00 лева, от които 130 490 976,00 лева от Инструмент на Европейския съюз за възстановяване (European Union Recovery Instrument – EURI).

В периода на прием бяха подадени над 1 800 проекта с обща стойност на заявените разходи в размер на около 1,372 млрд. лв., от които 978,7 млн. лв. са заявени в рамките на проектни предложения, отнасящи се за отглеждане на култури/животни от списъка, отнасящ се към чувствителните сектори „Плодове и зеленчуци“, „Етерично-маслени и медицински култури“ и „Животновъдство“, а малко над 310 млн. лв. са в проекти извън тези сектори. Това представлява около 23% от заявените средства по процедурата за инвестиции извън чувствителните сектори.

Тази пропорция леко се променя като се вземат предвид данните само за одобрените за подпомагане проекти: почти 265 млн. лв. са одобрените разходи за инвестиции извън чувствителните сектори, което представлява около 24% от стойността на одобрените за подпомагане разходи по сключените договори.

1. **Инвестиции в преработка на селскостопански продукти**

През **2018 г.** по процедура BG06RDNP001-4.001 по подмярка 4.2. „Инвестиции в преработка/маркетинг на селскостопански продукти“ с общ бюджет 261 976 773,58 лева (след увеличение) са подадени 538 проектни предложения, от които 513 в чувствителни сектори и 25 извън тези сектори. Общият размер на заявените разходи е 1 266 909 508,86 лв., от които 1 202 254 883,14 лв. за проектни предложения в чувствителни сектори и 64 654 625,72 лв. за проектни предложения извън тези сектори. Процентът на заявения размер на разходите за проектните предложения за преработка на суровини извън чувствителните сектори е в размер на 5,10% от общия размер на заявените разходи. По процедурата няма одобрени проектни предложения извън приоритетен сектор.

Сключени са 176 договори, с кандидати в приоритетни сектори, с общ размер на одобрената субсидия в размер на 206 208 511,60 лв. В периода на изпълнение са анулирани/прекратени 62 договора, с безвъзмездната финансова помощ в размер на 74 232 113,04 лв. Процентът на отпадналите договори е 35,23%, а процентът на неусвоената субсидия спрямо одобрената е 57,11%.

По процедура № BG06RDNP001-4.015 по подмярка 4.2. „Инвестиции в преработка/маркетинг на селскостопански продукти“ с общ бюджет 387 164 028,74 лева през **2018 г.** са подадени 523 проектни предложения, от които 428 в чувствителни сектори и 95 извън тези сектори. Общият размер на заявените разходи е 1 171 305 775,31 лв., от които 952 082 156,00 лв. за проектни предложения в чувствителни сектори и 219 223 619,00 лв. за проектни предложения извън тези сектори.

Процентът на заявения размер на разходите за проектните предложения за преработка на суровини извън чувствителните сектори е в размер на 18,72 % от общия размер на заявените разходи.

В периода на прием, бюджетът по процедурата е увеличен до 426 280 028,74 лева. След оценката за допустимост и по критериите за оценка, бюджетът на процедурата беше увеличен до 477 259 677,01 лева, което предостави възможност за одобрение на всички допустими проектни предложения, получили под 44 точки.

На база увеличените бюджети в периода на прием и след извършване на оценката са одобрени общо 419 проектни предложения, от които 341 в чувствителни сектори на стойност на финансовата помощ 396 млн. лв. (82% от общия размер на одобрената БФП) и 78 извън тези сектори на стойност на финансовата помощ 87 млн. лв. (18% от общия размер на одобрената БФП). Одобрената финансова помощ по всички заявления за подпомагане е в размер на 482 млн. лв.

В периода на изпълнение са отпаднали 30 проектни предложения в обхвата на чувствителни сектори и 6 проектни предложения извън тези сектори или 16,67% спрямо общият брой анулирани договори.

1. **Нормативна уредба, приложима за интервенции по чл. 73 и 74 от СПРЗСР**

Съгласно разписаните правила в Наредба № 4 от 25 октомври 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции, в срок до шест месеца от крайната дата за подаване на заявленията, ДФЗ одобрява за финансиране заявленията за подпомагане до достигане на 100 на сто от разполагаемия бюджет по приема и отказва заявленията за подпомагане.

Управляващият орган след съгласуване с Мониторинговия комитет на Стратегическия план до публикуване на горецитираните списъци може да увеличи финансовия ресурс по приема.

Тези правила намаляват възможността за класиране на заявления за подпомагане, получили по-малко точки при евентуално увеличение на бюджета, тъй като същото следва да бъде извършено преди публикуване на списъците с одобрени и отхвърлени заявления за подпомагане. Следва да се отчете и оставащото време до края на програмния период, което предпоставя обявяване на приемите по нестартиралите интервенции с целия наличен бюджет.

1. **Предложение на УО**

С оглед на гореизложеното, но и предвид определените като приоритетни сектори в анализите в СПРЗСР, Управляващият орган предлага:

* **75 %** от предвидените за разпределение бюджети в рамките на предстоящите приеми на заявления за подпомагане по интервенции II.Г.1 - Инвестиции в земеделските стопанства и II.Г.1.1. - Инвестиции в земеделските стопанства насочени към опазване на компонентите на околната среда да бъдат за заявления за подпомагане, включващи инвестиции, изцяло насочени към **чувствителни сектори**;
* **90 %** от предвидените за разпределение бюджети в рамките на предстоящите приеми на заявления за подпомагане по интервенции II.Г.2 - Инвестиции за преработка на селскостопански продукти и II.Г.2.1 - Инвестиции за преработка на селскостопански продукти, насочени към опазване на компонентите на околната среда да бъдат за заявления за подпомагане, включващи инвестиции в преработка на суровини само от **чувствителни сектори**.