#### Предложения за изменение на интервенция II.Е.2 - Инструменти за управление на риска в земеделието

В контекста на засилена пазарна ориентация на ОСП експозицията към рисковете на пазара, изменението на климата и свързаните с него все по-чести и сериозни екстремни метеорологични явления, както и санитарните и фитосанитарните кризи могат да доведат до рискове от нестабилност на цените и нарастващ натиск върху доходите, особено за първичните земеделски производители. Към всичко това следва да се добави и неблагоприятната геополитечската обстановка, свързана с войната в Украйна и наличието на икономическа криза в следствие от нея.

Съгласно Доклад на ЕИБ на тема „Insurance and Risk Management Tools for Agriculture in the EU“, (публикуван на Fi Compass), показва, че България и Румъния са страните с най-големи вариации в очакваните загуби от климатични събития. Разликата между очакваните средни загуби и очакваните максимални загуби в България, може да варира значително, видно от графиката по- долу:



Предвид гореизложеното е и неотложната необходимост от създаване на Взаимоспомагателен фонд за управление на риска в земеделието в България. Във връзка с това Министерството на земеделието и храните изготви проект на Концепция за Взаимоспомагателния фонд (ВСФ), която беше обсъдена със заинтересованите страни. На база на концепцията е прецизиран обхватът на рисковете, които могат да бъдат покрити от ВСФ.

**Обхватът на покритие на рисковете включва:**

**Управление на рискове**, **чрез създаване на устойчивост на земеделските стопани при пълна или частична загуба на доход**, в резултат от:

1. **Настъпили неблагоприятни климатични явления,  катастрофични събития, природни бедствия** (измръзване/слана; буря/ непрекъснат проливен дъжд; мълния; наводнение; градушка; суша), болести по растенията, нападение от вредители или екологичен инцидент;
2. **Управление на риска от внезапни пазарни колебания** - срив на търсене, свръх предлагане и рязко спадане на цените. Инструментът е насочен към секторите плодове и зеленчуци, месо, мляко, яйца, гъби, пчелен мед и винени лозя.

Съгласно сега действащия Закон за подпомагане на земеделските производители, Държавен фонд **„Земеделие“ изпълнява функциите на Взаимоспомагателен фонд** като инструмент за управление на риска в земеделието. С предложените промени се цели **да се надгради правната уредба** на Взаимоспомагателния фонд, с което ще се постигне **по-добър обхват на държавата в управлението** на рисковете в сектора на земеделието и **ще увеличат възможностите** **за подпомагане** на земеделските производители.

Предвижда се да се предоставя подкрепа при настъпването на неблагоприятни климатични събития, посредством **събиране на средства** от земеделските стопани, **националния бюджет** и Европейския земеделски фонд за развитие на селските райони (**ЕЗФРСР**). Частта от **средствата, които ще се събират от земеделските стопани, са процент от директните плащания**, които се изплащат на получателите на безвъзмездна финансова помощ, като удържането на средствата **ще се прилага към всички бенефициенти по директни плащания** за съответната година.

Взаимоспомагателния фонд ще набира средства **и чрез публично финансиране**, **както изискват разпоредбите на Регламент (ЕС) 2021/2115**, което предвижда национално и европейско финансиране. В случая е от значение да се отбележи, че така натрупаните суми във Взаимоспомагателния фонд ще могат да се разходват **само за тези земеделски стопани**, които са получатели на подпомагане по интервенциите **под формата на директни плащания**, и **само при настъпване на** неблагоприятни климатични събития.

В обобщение, Взаимоспомагателен фонд за земеделски стопани в Република България е инструмент за управление на риска в селското стопанство. Фондът ще действа в съответствие с чл. 76 от Регламент (ЕС) 2021/2115, и ще бъде ключов механизъм за подкрепа на земеделските производители при възникване на неблагоприятни климатични събития, **природни бедствия, които не се покриват от стандартни застрахователни полици**. Подробната уредба за приложението на този инструмент за управление на риска **ще се регламентира в наредба**, издавана от министъра на земеделието и храните. В нея ще се регулират обществените отношения, свързани с реда за предоставяне на подпомагане, начинът за оценка на събитията, правила за членство във фонда, правила за администриране на плащанията и други. В допълнение са предвидени и **функции на Управителния съвет на ДФЗ**.

В промените по интервенцията се предвиждат компенсации от ВСФ да могат да получават физически и юридически лица, които са активни земеделски стопани, регистрирани като земеделски стопани, съгласно Закона за подпомагане на земеделските производители и са пълноправни членове на ВСФ(имат пода)

Дейностите за покриване на рискове от ВСФ и застрахователните премии не предвиждат секторни ограничения или такива свързани със структурата на стопанствата.

Фондът ще се финансира със средства от ЕЗФРСР, ЕФГЗ (1,5% от директните плащания), национално съфинансиране, доброволни вноски на фермерите и други финансови източници. С цел стимулиране на земеделските стопани за превенция и ограничаване на риска от настъпване на неблагоприятни събития, които могат да доведат до намаляване или загуба на доход интервенцията предвижда подкрепа в размер до 70 % от застрахователната премия за секторите животновъдство (за едри и дребни преживни животни), овощни култури, зеленчукови култури, тютюн, етерично-маслени и медицински култури, зърнени и маслодайни култури.

Въведено е изискване подпомагането да се активира при загуби над 20% от средногодишната стойност на продукцията или дохода за три години. Методиката за изчисление ще се определи в националното законодателство и ще отчита вида на културите и животните, производствените разходи и може да включва тавани на разходи на площ.

За да се насърчи застраховането на земеделските стопанства, размерът на компенсациите може да бъде намаляван при липса на застраховка за засегнатата земеделска продукция или животни.

Ставките са конкретизирани – до 70% от застрахователната премия и до 80% от загубите по фонда (след приспадане на застрахователните плащания). Предвидено е възможно намаляване на компенсацията при липса на застраховка и пропорционално редуциране на помощта, ако заявените средства надхвърлят бюджета.

Фондът ще бъде структура към ДФ „Земеделие“, с отделна сметка, бюджет и отчетност

Измененията на интервенцията предвиждат участието в капитала на Взаимоспомагателния фонд ще бъде: до 70 % принос в капиталаот Стратегическия план ( ЕЗФРСР + национално съфинансиране); мин. 30% принос в капитала от ЕФГЗ (предоставяне на 1,5 процента от директните плащания за подпомагане на приноса на земеделските стопани към инструментите за управление на риска, съгласно чл.19 от Регламент 2021/2015) и национално финансиране, като в допълнение може да включва и доброволни вноски на земеделските стопани, както и други финансови източници.

Интервенцията предвижда приносът на земеделските стопани от прилагането на чл.19 от Регламент 2021/2015 да бъде ограничен до 2028 година, като от 2029 г. се предвижда фондът да работи предимно с набрани средства от земеделските стопани и остатъка от натрупани средства (неизползвани) до 2029 г.

**От първоначалния обхват на покритие на рисковете са изключени:**

* **Управление на риска чрез превенция на климатични и природни бедствия**, причиняващи щети на земеделската продукция, управление и разширяване на системи за противоградова защита и извалявания;

Съгласно чл. 76 ал.5 от **Регламент (ЕС) 2021/2115**, подпомагането чрез  инструменти за управление на риска е насочено към създаване на устойчивост на земеделските стопани чрез покриване на загуби, които надвишават праг от най-малко 20 % от средногодишната стойност на продукцията или доход на даден земеделски стопанин от усреднения размер на база най-малко три години от последните пет на предшестващия период. Превенцията на климатични и природни бедствия, които причиняват щети на земеделската продукция е извън обхвата на допустимите за финансиране дейности, поради което УО предлага тази дейност да бъде изключена от обхвата на допустимите за финансирани дейности, чрез инструмента за управление на риска.

* **Управление на риск от временен недостиг на доходност** на земеделските стопани, чрез краткосрочно безлихвено кредитиране. Инструментът е насочен към секторите плодове и зеленчуци, месо, мляко, яйца, гъби, пчелен мед и винени лозя.

Финансови инструменти за климатични рискове са част от възможните интервенции за адаптиране и поддържане на жизнеспособността на земеделските стопанства в условията на нарастващи климатични рискове. УО отчита значението на възможното влияние на потенциални финансови регулаторни реформи, които могат да се случат и които биха могли да ограничат достъпа до кредитиране за земеделските стопани, увеличавайки финансовия натиск от климатичните рискове по време на кризи.

Финансовите институции биха могли да адаптират своите продукти към земеделските стопани, за да се справят с климатичните рискове в селското стопанство с иновативни продукти и механизми за подкрепа.

Въпреки това, във връзка с принципното решение за планиране на поетапно стартиране на направленията и постепенно разширяване на обхвата на подпомагане, УО счита, че като за начален, стартов етап, този конкретен механизъм за подпомагане е по-удачно да бъде отложен за програмиране в следващата многогодишна финансова рамка за периода 2028-2034 г. Това ще даде възможност на УО да се концентрира върху стартиране и прилагане на останалите вече програмираните останали видове подпомагане по интервенцията, с което да бъдат ограничени присъщите рискове при стартиране на нова и неприлагана форма на подпомагане. Стартирането на интервенцията е процес, включващ както разработване на национално законодателство за прилагане, така и необходимите контролни механизми, които да бъдат в съответствие с изискванията на въведените системи за управление и контрол.

В допълнение, УО отчита и специфичните правила, по които се изпълняват самите финансови инструменти и изискванията за наличие на предварителна оценка на пазарната ситуация и финансов недостиг, избор на финансови посредници, времето за разработване на персонализирани финансови продукти и тяхната детайлна техническа спецификация, нормативно необходимото време за да бъде предложен на финансовия пазар и не само. Следва да бъде отчетен и фактът, че подобен финансов инструмент, както и всеки друг, следва да бъде добре и навреме капитализиран, като в същото време, този капитал не може да стои и чака активиране на определено събитие, което да отключи необходимостта от задействане на финансовия продукт. Предвидените финансови средства следва да бъдат по възможност постоянно в оборот за да се получи търсеният ефект на тяхното мултиплициране.

Отчитайки отправените препоръки на европейско ниво, УО счита за удачно, този тип подпомагане да бъде отложен за прилагане след СПРЗСР, в новия програмен период. Отлагането сегашното изпълнение във времето ще позволи на УО да може да се възползва от вече натрупан опит на останалите ДЧ в новаторски финансови продукти със структури, отговарящи на климата, за да може земеделските стопани да бъдат подкрепени по най-релевантен за тях начин.