**Предложения за изменение в интервенция II.Г.7 „Запазване на духовния и културния живот на населението в селските райони“**

Едно от предложените изменения в интервенция II.Г.7 „Запазване на духовния и културния живот на населението в селските райони“ е насочено към разширяване на обхвата на допустимите кандидати с цел предоставяне на възможност за подпомагане на обекти и на други, по-големи и широко представени вероизповедания на територията на селските райони на страната, които нямат регистрирани местни поделения съгласно Закона за вероизповеданията. Това ще позволи по-широк достъп до финансиране и ще подпомогне по-ефективното съхраняване на духовното и културното наследство в селските райони.

Интервенцията цели укрепване на социално-икономическата структура на селските райони, социалното приобщаване и местното развитие. Културно-духовното развитие е ключов фактор за подобряване на качеството на живот, намаляване на миграцията и опазване на традициите. България е страна с богато културно, историческо и духовно наследство, като в селските райони важни средища на духовност са храмовете – църкви, джамии и манастири. Много от тези обекти са обявени за паметници на културата с местно, национално или световно значение, а тяхното съхраняване допринася за културно-историческото развитие на страната. Основната цел на интервенцията остава запазването на духовния и културния живот на населението чрез инвестиции в сгради с религиозно значение, като по този начин се допринася за съхраняването на културната идентичност и традиции в селските райони и се повишава качеството на живот на местните общности.

В интервенцията се добавя текст, чрез който се дава възможност Управляващият орган, след консултации с Комитета по наблюдение, да определя целеви бюджети и/или приеми в зависимост от вида на допустимите кандидати.

Включва се текст за допустимост на общи разходи, свързани с проекта, извършени както в процеса на подготовка на проекта, така и по време на неговото изпълнение и е извършено прецизиране на населените места с развит масов туризъм, в които не могат да се извършват дейности по интервенцията.