**Предложение за изменения в част от интервенциите в областта на околната среда и климата по чл. 70 от Регламент (ЕС) 2021/2115**

# **Предложение за промяна в продължителността на ангажиментите по част от интервенциите**

В параграф 6 на чл. 70 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) е посочено, че в надлежно обосновани случай, държавите членки могат да определят по-кратък период на ангажиментите в областта на околната среда и климата.

В тази връзка и с оглед на факта, че 2025 г. е средата на програмния период за прилагане на Стратегическия план 2023 - 2027 г., Управляващият орган на Стратегическия план предлага новите ангажименти, които ще се поемат през 2026 г. да бъдат с продължителност до 3 г. за следните интервенции:

* II.А.4. „Насърчаване използването на култури и сортове, устойчиви към климатичните условия“;
* II.А.5. „Опазване на застрашени от изчезване местни сортове, важни за селското стопанство“;
* операция 1 „Засяване и отглеждане на есенни зърнено-житни култури в местообитанията на червеногушата гъска на 50 % от заявената по дейността площ и с минимум 30 % царевица“ от интервенция II.А.8. „Поддържане на местообитанията на червеногушата гъска (Branta ruficollis), Кръстат (царски) орел и Египетски лешояд в орнитологични важни места в обработваеми земи“;
* операция 1 „Осигуряване на опрашване в планински райони и защитени зони от мрежата Натура 2000 (стационарни пчелини)“ от интервенция II.А.12 „Насърчаване на естественото опрашване“;
* II.АЕ.3. „Възстановяване и поддържане на деградирали пасищни територии“.

По този начин, ще се осигури финансиране до края на програмния период за земеделските стопани, които искат да поемат нови ангажименти тези интервенции, при спазване на крайния срок за извършване на плащанията по Стратегическия план.

# **Предложение за промяна в текста на интервенция „Хуманно отношение към животните и антимикробна резистентност“**

С Решение № 853 от 12 декември 2024 г. на МС е одобрена Националната програма за профилактика, надзор, контрол и ликвидиране на болестите по животните, включително зоонозите, в Република България за периода 2025 – 2027 г. В тази връзка Управляващият орган на Стратегическия план предлага да бъдат допълнени текстовете на интервенция „Хуманно отношение към животните и антимикробна резистентност“ като бъде включена новата програма.

# **Промяна в нивата на подпомагане в интервенция „Насърчаване на естественото опрашване“**

Във връзка с получени предложения от браншови организации, при подготовка на четвърто изменение на Стратегическия план е направен анализ за наличните средства по интервенция „Насърчаване на естественото опрашване“ и възможностите за увеличаване на нивата на подпомагане по тях, считано от 2026 г.

Бюджетът по интервенцията „Насърчаване на естественото опрашване“ е в размер на 24 000 000 евро общо публични средства, като към 30.06.2025 г. от него са изплатени средства в размер на 726 938.37 евро за кампания 2023 и кампания 2024 г. Подадените заявления за подпомагане за кампания 2025 г. са 386 бр., като необходимите финансови средства са приблизително 712 215.00 евро.

На графиката е представено заявяването по интервенцията през изминалите три кампании от Стратегическия план. Наблюдава се лек ръст около 18% в общия брой на заявленията.

Тенденцията през изминалите кампании показва, че интересът по операция 1 „Осигуряване на опрашване в планински райони и защитени зони от мрежата Натура 2000 (стационарни пчелини)“ е значително по-голям от този по операция 2 „Ангажименти за предоставяне на услугата по опрашване чрез преместване и временно разполагане на пчелни семейства (подвижно пчеларство)“.

Графиката показва, че по операция 1 се наблюдава 21% ръст в заявяването за кампания 2024 спрямо кампания 2023, както и 19% ръст при К2025 спрямо К2024.

Наблюдава се 36% намаление в заявяването по операция 2 за кампания 2024 спрямо кампания 2023, както и 29% намаление при К2025 спрямо К2024.

При направено допускане, че няма да има промяна в броя на подадените заявления и се запазят нивата на подпомагане такива, каквито са към настоящия момент, по интервенцията ще са необходими средства до края на програмния период за обезпечаване на поетите ангажименти в размер на около 3 169 169.00 евро. По интервенцията остават средства в размер на около 19 635 773.00 евро.

Съобразявайки размера на оставащите средства и с цел повишаване на интереса към интервенцията, за постигане на заложените цели и индикатори в Стратегическия план, е извършен преглед от външен изпълнител на възможността за увеличаване на нивата на подпомагане, считано от 2026 г.:

|  |  |  |  |  |  |  |
| --- | --- | --- | --- | --- | --- | --- |
|  | Настояща ставка, ЛЕВА | Нова ставка, ЛЕВА | Настояща ставка, ЕВРО | Нова ставка, ЕВРО | Разлика в ЕВРО | Разлика в проценти (%) |
| **Операция 1 (стационарни пчелини)** |  |  |  |  |  |  |
| от 10 до 150 пчелни семейства | 3085 | 3 477.50 | 1 577.00 | 1 778.02 | 201.02 | 12.75% |
| от 150 до 250 пчелни семейства | 7560 | 8 540.00 | 3 865.00 | 4 366.43 | 501.43 | 12.97% |
| **Операция 2**  **(подвижно пчеларство)** | 2399 | 2 696.50 | 1 226.00 | 1 378.70 | 152.70 | 12.46% |

Извършена е оценка на бюджета и при направено допускане, че би могло да има 30% ръст в заявяването за всяка една от оставащите години (2026 и 2027), евентуално удължаване с една година на поетите през К2023 петгодишни ангажименти, при предложените нови нива на подпомагане, до края на програмния период за обезпечаване на поетите ангажименти ще са необходими средства в размер на приблизително 4 875 226.00 евро.

Във връзка с гореизложеното Управляващия орган предлага увеличаване на нивата на подпомагане по интервенцията, в съответствие с извършените изчисления от външен изпълнител.

# **Промени в интервенции „Биологично растениевъдство“ и „Биологично пчеларство“**

4.1. Продължителност на ангажиментите

В параграф 6 на чл. 70 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) е посочено, че в надлежно обосновани случай, държавите членки могат да определят по-кратък период на ангажиментите в областта на околната среда и климата.

В тази връзка и с оглед на факта, че 2025 г. е средата на програмния период за прилагане на Стратегическия план 2023-2027 г., Управляващият орган на СП предлага новите ангажименти, които ще се поемат по интервенциите „Биологично растениевъдство“ и „Биологично пчеларство“ през 2026 г. да са с продължителност до 3 г. По този начин, ще се осигури необходимото финансиране до края на програмния период за земеделските стопани, които поемат нови ангажименти по двете интервенции.

Тази промяна ще спомогне да се постигнат поставените цели, заложени в Стратегията на ЕС за биологичното разнообразие до 2030 г. и стратегията от „Фермата до трапезата“. Съгласно Националния план за действие за развитие на биологичното производство до 2030 г. утвърден със Заповед № РД 08-7/20.02.2025 г. на министъра на земеделието и храните, до 2025 г. площите в система на контрол е заложено да нараснат с 5% (252 877 ха), а към 2027 г. да достигнат до 6,98% (354 279 ха) от ИЗП.

4.2. Реалокиране на средства в областта на биологичното земеделие

Бюджетът по интервенция „Биологично растениевъдство“ до момента е в размер на 356 378 525 евро, като към 30.06.2025 г. от него са изплатени средства на стойност 39 320 929.37 евро, което представлява 11,03% от общия бюджет.

Въз основа на получени предложения от браншови организации, при подготовка на трето изменение на Стратегическия план е направен анализ за наличните средства по интервенцията и възможностите за увеличаване на средното ниво на дегресивните ставки за всички групи култури от 50% на 70%. При изчисленията е предвиден ежегоден ръст от 50% на подпомаганите площи в период на преход и 10% за биологични площи, както е отчетено и предложеното увеличение на средни нива на дегресивните ставки.

Данните от анализа показват, че до края на програмния период за интервенция „Биологично растениевъдство“ ще са необходими средства в размер на приблизително 225 000 000 евро. В тази сума са включени изплатените към 30.06.2025 г. средства по интервенцията, както и прогнозният ръст на площите, които ще бъдат обхванати от ангажименти.

Във връзка с постъпило предложение за преминаване на подпомагането за биологично животновъдство във втори стълб и отчитането на факта, че 2025 г. е средата на програмния период, би могло да бъде създадена нова интервенция „Биологично животновъдство“ с поемане на 3 годишни ангажименти. Очаква се по новата интервенция да участват земеделските стопани, които до момента са кандидатствали по еко схема за биологично земеделие (селскостопански животни).

Изплатените средства за кампании 2024 г. по еко схема за биологично животновъдство са в размер на 26 392 963 евро. При отчитане на този размер и прилагането на 3 годишни ангажименти във Втори стълб, би могло да се допусне, че общо ще са необходими средства в размер до 85 млн. евро. В тези средства е предвидена и възможност за включване и на земеделски стопани, които до момента не са получавали подпомагане по еко схемата.

В тази връзка, след извеждане на общо публични средства в размер на 85 млн. евро, разполагаемият бюджет на интервенция „Биологично растениевъдство“ остава в размер на 271 378 585 евро и ще бъде достатъчен за покриване на всички ангажименти по нея (текущи и новопоети).

4.3. Предложение за създаване на нова интервенция „Биологично животновъдство“ по чл. 70 от Регламент (ЕС) 2021/2115

За периода 2023-2025 г. се наблюдаваше трайна тенденция на увеличение на земеделските стопани, които кандидатстват по еко схемите в директните плащания. Най-съществено е увеличението в заявленията по Еко схемата за биологично земеделие (селскостопански животни) (Еко-БЖ), които през третата година на прилагане се увеличават значително в сравнение с първата година на въвеждане на еко схемата. През 2023 г. броят на заявленията по Еко-БЖ е 111, като през следващата година земеделските стопани заявили тази интервенция стават 339 и през 2025 г. нарастват до 532. По всички еко схеми има значително разширяване в географския обхват на декларираните площи. Най-съществено е увеличението в площите по Еко схемата за биологично земеделие (селскостопански животни) (Еко-БЖ). През 2023 г. заявените площи по Еко схемата за биологично земеделие (селскостопански животни) (Еко-БЖ) са 12 270.87 ха и следващата година нарастват до 40 217.73 ха и достигат 69 623.87 ха през 2025 г., което дава основание за препоръка за преместване на тази еко схема в рамките на Втори стълб, тъй като бюджетните възможности в директните плащания не биха позволили запазването на единичните ставки за биологичното животновъдство в рамките на еко схемите в директните плащания.

Предвид бюджетните ограничения, които произтичат от нарастването на площите по еко схемите за кампания 2025 не би имало възможност да се запази единичното ниво на подпомагане до размера на планираното, което е предпоставка за преместването на тази интервенция от директните плащания с цел осигуряването на нивото на необходимото финансиране за биологичните животновъди с оглед постигането на целта за увеличаване на биологичните площи в страната.

Бюджетът, досега разпределен по тази еко схема, се запазва в рамките на еко схемите в директните плащания с цел запазване непроменен общия бюджет за всички еко схеми в директните плащания. С това се запазва минималният дял, който се изисква съгласно законодателството от 25% от директните плащания за еко схемите. Този бюджет се планира да бъде разпределен между еко схеми, които не са достигнали пълния размер на компенсаторната ставка в съответствие с екологичните дейности.

Предложената нова интервенция „Биологично животновъдство“ ще бъде част от интервенциите в областта на околната среда и климата по чл. 70 от Регламент (ЕС) 2021/2115, като преминаването на подпомагането за биологичното животновъдство от Първи стълб към Втори стълб по същество не променя целите на досега прилаганата еко схема.

В предложението за нова интервенция са запазени специфичните цели, които са се прилагали и до момента, а именно:

* **SO 4** Допринасяне за смекчаване на изменението на климата и за адаптиране към него, включително чрез намаляване на емисиите на парникови газове и подобряване на улавянето на въглерод, както и популяризиране на устойчива енергия;
* **SO 5** Насърчаване на устойчиво развитие и ефикасно управление на природните ресурси, като вода, почва и въздух, включително чрез намаляване на зависимостта от химически вещества;
* **SO 6** Допринасяне за забавянето и възстановяването на намаляването на биоразнообразието, подобряване на екосистемните услуги и съхраняване на местообитанията и ландшафтите;
* **SO 9** Подобряване на отговора на селското стопанство в Съюза на обществените нужди от храна и здравеопазване, включително висококачествени, безопасни и питателни храни, произвеждани по устойчив начин, намаляване на хранителните отпадъци, както и подобряване на хуманното отношение към животните и борба с резистентностите към антимикробни средства.

По новата интервенция „Биологично животновъдство“ ще се подпомагат същите видове животни, както до момента по прилаганата еко схема, подпомагането ще продължи да се предоставя под формата на годишни плащания на хектар земеделска площ. Запазва се и изискването бенефициентите по интервенцията да спазват изискванията на Регламент (ЕС) 2018/848, като всички заявени площи и животни трябва да са в система на контрол.

Въвежда се изискване за поемане на три годишен ангажимент от страна на кандидатите, като по този начин се цели да се запази дългосрочността на екологичните ефекти, за които допринасят прилагането на методите на биологичното животновъдство. В съответствие с изискванията на чл. 70 от Регламент (ЕС) 2021/2115 е заложено изискване новите бенефициенти по интервенцията задължително да преминават агроекологично или биологично обучение.

Със запазването на основните изисквания, които и до момента са се прилагали по еко схемата, се цели запазване на тенденцията на увеличение на земеделските стопани, които прилагат методите на биологичното животновъдство в своите стопанства. Очаква се по новата интервенция да участват земеделските стопани, които до момента са кандидатствали по еко схема за биологично земеделие (селскостопански животни).

Подпомагането по интервенция „Биологично животновъдство“ ще се предоставя под формата на годишни плащания на хектар използваема земеделска площ, при спазване на съотношение:

* от 0,15 до 1 ЖЕ/ха - 363 евро/ха;
* от 1 до 2 ЖЕ/ха - 759 евро/ха.

Плащането е на хектар допустима земеделска земя, обхваната от задълженията по интервенцията. Ставката е съгласно чл. 70 Регламент (ЕС) 2021/2115. Изчисляването на компенсациите по отделните операции е направено чрез осредняване при отчитането на размера на пропуснатите ползи и повишени разходи, при прилагане на методите на биологично земеделие. Очакваните площи са определени на база заложените площи в еко схемата.

При разработването на новата интервенция „Биологично животновъдство“ бе направен анализ за наличните средства по интервенцията „Биологично растениевъдство“, посочен по-горе, като данните от анализа показват, че до края на програмния период за интервенция „Биологично растениевъдство“ ще са необходими средства в размер на приблизително 225 000 000 евро. В тази сума са включени изплатените към 30.06.2025 г. средства по интервенцията, както и прогнозният ръст на площите, които ще бъдат обхванати от ангажименти.

Изплатените средства за кампании 2024 г. по еко схема за биологично животновъдство са в размер на 26 392 963 евро. При отчитане на този размер и прилагането на 3 годишни ангажименти във Втори стълб, би могло да се допусне, че общо ще са необходими средства в размер до 85 млн. евро. В тези средства е предвидена и възможност за включване и на земеделски стопани, които до момента не са получавали подпомагане по еко схемата. За да се спази бюджетния пакет, горна граница (таван) за стопанство може да се определи ежегодно. Тя ще бъде приложена към общата сума на плащането, отпуснато на бенефициента съгласно степента, в която е ангажиран.

След извеждане на средства в размер 85 млн. евро за обезпечаване на новата интервенция, бюджет по интервенция „Биологично растениевъдство“ е в размер на 271 378 524.53 евро до края на програмния период.

С въвеждането на новата интервенция „Биологично животновъдство“, страната ще продължи да изпълнява заложените дългосрочни цели, а именно: да бъдат включени в подпомагане нови площи в система на контрол, като основният стремеж е достигане на 7 % от използваемата земеделска площ до 2027 г. да бъде поддържана по методите на биологичното земеделие.